《吴兴北亭与邦直别》
明代·孙一元

青松盘巨壑，不受人间尘。鸑雏异众鸟，自饮砥柱津。

群情贵苟合，难以保厥真。吾与夫君交，终始道相亲。

同撷云中草，还寻天上春。一朝来告别，去作上国宾。

正值岁时暮，况与豺虎邻。咽涕重感伤，手挽君车轮。

寒禽各啸侣，落木亦悲辛。惟愿君归来，卧此清涧滨。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。